આ દેરૂં વડનગર શહેર બહાર નદીઓળ દરવાજાની નજીકમાં છે, તે શહેર કરતાં ઘણાં જ નીચાણવાળા ભાગમાં છે. દેરૂં પથ્થરબંધ બાંધેલું છે, દેરાની ચારે બાજુ યાત્રાળુઓને ઉતરવા માટે શર્મશાળા બાંધેલી છે. દેરૂં ભવ્ય અને પ્રાચીન છે, તેની બાંધણી ખૂબ સુંદર રીતે કરવામાં આવી છે. દેરાની ફરતે ગ્રાસપટ્ટી ઉપર આવેલી વેદીમાં વિષ્ણુનાં દસ અવતારો અને અનેક પૌરાણિક કથાઓની હકીકતો કોતરેલી છે. દેરાની ચારેબાજુ કરવામાં આવેલું કોતરણીનું કામ ઉત્તમ પ્રકારનું છે. તેમાં મત્સ્ય, કચ્છ, વરાહ, નૃસિંહ, વામન, પરશુરામ, રામકૃષ્ણ, બુદ્ધ વગેરેનાં ચિત્રો કોતર્યાં છે, આ સિવાય પાંચ પાંડવો તેમજ પાંડવોની બાલક્રીડા એક જગ્યાએ કોતરેલી છે એ જોવા જેવી છે.